text: [{"text_idx": "#000006", "text": "Beliau berkata jabatan itu tidak pernah menggunakan perkataan \u2018menarik balik\u2019 dalam kes melibatkan Ahmad Zahid sebagaimana yang disebut dalam kenyataan Majlis Peguam Malaysia pada Khamis."}, {"text_idx": "#000007", "text": "\u201cDalam hal ini, jabatan ini menafikan sekeras-kerasnya dakwaan tersebut yang antara lain menyatakan bahawa jabatan ini kononnya telah dengan sendirinya mencemarkan reputasi dan kredibilitinya."}, {"text_idx": "#000008", "text": "\u201cJabatan ini sekali lagi menegaskan bahawa Peguam Negara hanya melaksanakan tugas dan kewajipan beliau sebagaimana diperuntuk di bawah undang-undang sedia ada. Oleh yang demikian, jabatan ini berharap agar semua pihak dapat memberhentikan sebarang spekulasi,\u201d menurutnya dalam kenyataan hari ini."}, {"text_idx": "#000009", "text": "Isnin lepas, Ahmad Zahid dilepas tanpa dibebaskan daripada 47 pertuduhan pecah amanah jenayah, rasuah dan pengubahan wang haram membabitkan dana YAB selepas 114 saksi memberi keterangan di Mahkamah Tinggi di sini."}, {"text_idx": "#000010", "text": "Ahmad Terrirudin juga berkata Peguam Negara dan Jabatan Peguam Negara adalah pihak yang mempunyai kedudukan paling baik dalam membuat keputusan sama ada sesuatu pertuduhan harus diteruskan atau tidak berdasarkan pelbagai faktor."}, {"text_idx": "#000011", "text": "Beliau berkata ia turut melibatkan laporan daripada pihak penyiasatan dan representasi yang dikemukakan."}, {"text_idx": "#000012", "text": "\u201cPeguam Negara serta Jabatan Peguam Negara tidak boleh secara semberono menolak representasi yang dikemukakan oleh mana-mana tertuduh sebaliknya perlu meneliti setiap butiran yang diberikan demi menegakkan proses undang-undang."}, {"text_idx": "#000013", "text": "\u201cDalam kes berkaitan, keputusan Peguam Negara menggunakan budi bicara beliau di bawah Perkara 145 (3) Perlembagaan Persekutuan tidak sama sekali dibuat tanpa sebarang asas mahupun sewenang-wenangnya apatah lagi akibat campur tangan mana-mana pihak,\u201d katanya."}, {"text_idx": "#000014", "text": "Ahmad Terriruddin berkata representasi-representasi yang dikemukakan dalam kes Ahmad Zahid memiliki terlalu banyak butiran dan setiap representasi mempunyai lebih 200 muka surat tidak termasuk dokumen sokongan yang dilampirkan."}, {"text_idx": "#000015", "text": "\u201cOleh itu, sudah tentu Peguam Negara serta jabatan ini perlu mengambil masa untuk meneliti setiap butiran dan dokumen yang disertakan dengan penuh hemah sebelum apa-apa keputusan dan tindakan boleh dibuat,\u201d katanya."}, {"text_idx": "#000016", "text": "Beliau juga berkata Peguam Negara boleh memberhentikan pertuduhan di mana-mana peringkat selagi penghakiman belum diberikan oleh mahkamah dan ini termasuk di peringkat selepas kes prima facie telah dibuktikan."}, {"text_idx": "#000017", "text": "\u201cPenting juga untuk dinyatakan bahawa ini bukanlah kali pertama sesuatu pertuduhan itu diberhentikan selepas kes prima facie dibuktikan,\u201d katanya."}, {"text_idx": "#000019", "text": "Bekalan kritikal, Putra tuntut jawapan pemain industri beras utama negara"}, {"text_idx": "#000025", "text": "PN tak masuk campur kes Ahmad Zahid masa tadbir negara"}, {"text_idx": "#000027", "text": "Tiga laporan polis gesa siasat kesahihan memo dalaman AGC"}, {"text_idx": "#000029", "text": "\u2018Peta standard\u2019 baharu, Malaysia hantar nota bantahan kepada China"}]